《甲戌游旴江六月二十二日发武林》
宋代·俞德邻

威弧惨无光，城乌啄大屋。淮云苍莽间，十载几荼毒。

忧心甫殷殷，又复正阳筑。正阳亦何许，地接英与六。

传闻夜点兵，文书下机速。挥汗起负戈，部伍竞驰逐。

平明驱出城，令严秋气肃。岂不实苦辛，主忧固臣辱。

前年戍襄樊，去年戍郢复。白骨秋野横，青燐阴房煜。

生还偶然尔，忍怨征行促。所悲世路艰，无罪罹杀戮。

潢池弄盗兵，绿林仇饷肉。茫茫畿甸间，风尘涴人目。

圣明抚遐荒，先事清辇毂。干戈动邦内，岂计颛臾蹙。

扶颠要得人，拨乱如转烛。秋山翡翠青，秋水蒲桃绿。

去去取封侯，勿羡牧羊仆。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。